google/wiki40b huggingface dataset:
Liberty Street

Liberty Street on kõrghoonestatud tänav New Yorgis, mis ulatub kagu-loode suunas üle Lower Manhattani kuni Hudsoni jõeni välja. 

Ajalugu

Enne Ameerika revolutsiooni tunti tänavat Crown Streeti nime all, mis muudeti 1793. aastal.
Aastatel 1908–1968 asus Liberty ja Broadway tänava nurgal Singer Building. See oli üks esimesi beaux-arts'i stiilis pilvelõhkujaid maailmas. Kõrghoone lammutati linna moderniseerimise käigus.
Aastatel 1973–2001 asus Liberty tänava ääres Maailma Kaubanduskeskuse lõunatorn, mis hävines täielikult 11. septembri terrorirünnakutes. Samuti lammutati vahetus läheduses asunud varisemisohtlik Deutsche Bank Building.
Aurora Voites

Linda Aurora Voites (sünninimi Jakobson; 25. aprill 1903 – märts 2005) oli Eesti pikaealine.
Ta oli keelte- ja kunstiõpetaja.
Kuldne Palmioks

Kuldne Palmioks (prantsuse Palme d'Or) on Cannes'i filmifestivali peaauhind, mille saab filmifestivalil parimaks tunnistatud film.
Kuldne Palmioks on peaauhinna nimi olnud aastatel 1955–1963 ning aastast 1975. Aastail 1946–1954 ja 1964–1974 kandis peaauhind Suure auhinna nime (Grand Prix).
Annie M. G. Schmidt

Annie M. G. Schmidt, õieti Anna Maria Geertruida Schmidt (20. mai 1911 Kapelle, Holland – 21. mai 1995 Amsterdam) oli hollandi kirjanik. Ta kirjutas mitmes žanris, ent on eelkõige tuntud lastekirjanikuna. Tema loodud tegelastest on tuntud Viplala, Jip ja Janneke jt. Mitmed tema raamatud on illustreerinud Fiep Westendorp.
Schmidt suri eutanaasiat kasutades oma 84. sünnipäevale järgnenud päeval.
Herman Peterson

Herman Peterson (5. mai 1896 Kaisma vald, Pärnumaa – 28. mai 1959 Port Arthur, Ontario) oli eesti loomaarst.
Ta lõpetas 1916. aastal Riia Vaimuliku Seminari, 1916–1918  ja 1920–1921 õppis Tartu Ülikoolis arstiteadust, 1921–1924 (lõpetas 1924) loomaarstiteadust. Eesti Üliõpilaste Seltsi vilistlane.
Osales Esimeses maailmasõjas ja Vabadussõjas. 1925–1944 Riikliku Seerumi Instituudi juhataja. 1944 põgenes Saksamaale, 1946 siirdus Rootsi, 1953 Kanadasse.
Keskaja päevad

Keskaja päevad on Tallinnas igal aastal suvel toimuv üritus, kus läbivateks teemadeks on Tallinn ja keskaeg. Ürituse eesmärk on meenutada hansalinna Tallinna ajalugu ja selle õitseaega keskajal.
Ürituse raames toimuvad muu hulgas kontserdid, töö-, meistritoad.
2018 toimusid järjekorras 19. keskaja päevad.
Olaf Schmeidt

Olaf-Gunnar Schmeidt (sündinud 15. mail 1930) on eesti botaanik.
Tema peamiseks huvialaks on käpalised.
Andres Ojari

Andres Ojari (sündinud 24. septembril 1970 Tallinnas) on eesti arhitekt.
Keskhariduse omandas ta 1988. aastal Tallinna 21. Keskkoolis. Arhitektuurialase kõrghariduse omandas ta aastatel 1988–1993 Tallinna Kunstiülikooli arhitektuuriteaduskonnas.
Aastatel 1988–1991 töötas ta arhitektuuribüroo E Stuudio/Enn Laansoo arhitekt-assistendina. Alates 1994. aastast töötab ta arhitektuuribüroos OÜ Kolm Pluss Üks.

Liikmesus

Andres Ojari on Eesti Arhitektide Liidu liige.
Patoloogia

Patoloogia (ladina pathologia) on üldisemas mõttes kõrvalekalle määratud normist.

Meditsiinis

Meditsiinis on patoloogia haigusõpetus – haiguste põhjuste, tekke, seotud nähtuste ja organismis aset leidvate muutuste õpetus. 
Patoloogia on tänapäevase nn tõenduspõhise meditsiini tähtsaim baaseriala. 
Patoloogid tegelevad haiguste diagnoosimisega makroskoopilisel, mikroskoopilisel ja ultrastruktuuri tasandil rakkude ja kudede haiguslike muutuste kirjeldamisega elupuhuselt (biopsia) või surmajärgselt (patoanatoomiline lahang) organismist eemaldatud rakkudes ja/või kudedes.
Patoloogia erialaga on tihedalt seotud ka järgmised allerialad: kliiniline patoloogia, anatoomiline patoloogia, keemiline patoloogia, kohtumeditsiiniline patoloogia, üldpatoloogia, geneetiline patoloogia, hematoloogiline patoloogia, immunopatoloogia, neuropatoloogia, nefropatoloogia, transplantatsiooni patoloogia, dermatopatoloogia, luupatoloogia jpt. 
Patolooge koolitatakse vastava eriala residentuuris Tartu Ülikoolis. Eestis ühendab patolooge Eesti Patoloogide Selts.
James Herriot

James Herriot (pseudonüüm; kodanikunimi James Alfred Wight; 3. oktoober 1916 Sunderland – 23. veebruar 1995 Thirsk) oli inglise loomaarst, kes sai tuntuks kirjanikuna, paljudesse keeltesse tõlgitud loomajuttude autorina. 
Tema südamlikud ja humoristlikud raamatud põhinevad paljus isiklikel kogemustel, kajastades loomaarsti elu argipäeva. 
Teise maailmasõja ajal teenis ta aastatel 1941–43 lennuväes.
Tema esimene raamat oli "If only they could talk" ("Kui nad vaid saaksid rääkida", 1970).

Isiklikku

Novembris 1941 abiellus ta Joan Catherine Anderson Danburyga. Neil sündis kaks last: poeg James Alexander (Jim; 1943), hiljem samuti loomaarst, ja Rosemary (Rosie; 1947), kellest sai meditsiinidoktor.
Emma Takis

Emma Takis (6. veebruar 1931 Simititsa küla – 20. märts 2019) oli eesti õpetaja.
Sündis Leningradi oblastis Simititsa eesti asunduses. 1945. aastal kolisid emaga Eestisse. Õppis Holstre Mittetäielikus Keskkoolis ja Tallinna Õpetajate Instituudis. 
Töötas Tallinna Õpetajate Instituudi Harjutuskoolis vanempioneerijuhina, aastatel 1953–1960 Tallinna 21. Keskkooli vanempioneerijuhina, 1960–1971  Tallinna Pioneeride Palee õppealajuhataja ja metoodikuna. Aastatel 1971–1986 oli ta Tallinna 32. Keskkooli bioloogiaõpetaja.
Elektroskandia

W.EG. EESTI OÜ ON JUHTIV ELEKTRIMATERJALIDE HULGIMÜÜJA EESTIS.

Alates 2016. aastast kuulub W.EG. EESTI OÜ (edaspidi W.EG.), endise ärinimega Elektroskandia Baltics OÜ maailmakuulsasse WÜRTH GROUP’i. Würth Group on globaalselt tuntud perefirma, mille tegevusalad on mitmekülgsed ja hõlmavad ka elektrimaterjalide osa. Ettevõte on tegutsenud alates 1945. aastast ja saavutanud selle aja jooksul märkimisväärseid tulemusi. W.EG.-i juriidiliseks omanikuks on Saksa ettevõte nimega FEGA AND SCHMITT ELEKTROGROSSHANDEL.
Kogu ettevõtte tootevalikut iseloomustab kvaliteet, pikaealisus ja töökindlus. W.EG.-i klientideks on peamiselt suurenergeetika- ja elektriinstallatsiooniettevõtted, tootjad, tööstusettevõtted ning edasimüüjad, tarnijateks kvaliteetkaubamärke esindavad firmad. W.EG. on spetsialiseerunud elektrimaterjalide turundusele ja müügile ning logistilistele teenustele.

ETTEVÕTTE AJALUGU

Aastatel 1992-1997 tegutses ettevõte Asea Skandia nimetuse all ABB Estonia hulgimüügi üksusena. 1997 reorganiseeriti hulgimüügi osakond ümber iseseisvaks ettevõtteks, mis sai nimeks Elektroskandia. Samal aastal müüdi ettevõte edasi Hagemeyer grupile. 2006 ostis Hagemeyeri Rexel Group ning kuni aastani 2016 kandis Eestis tegutsev ettevõte Elektroskandia nime edasi. 
Aastal 2016 ostis Würth Group Elektroskandia Rexel Groupilt ning ühendas selle juba varem omandatud Talger Elekrotehnika nime kandva ettevõttega. 15.08.2016 nimetati ühinenud ettevõtted ringi W.EG. EESTI -ks.

MÜÜGISUUNAD

W.EG. Eesti pakub elektrimaterjale järgmistes valdkondades: ehituse; elektrivõrkude, tööstuse ning valgustuse valdkonnas. W.EG.-i missioon on olla eelistatud partner oma klientidele, pakkudes neile laia valikut jätkusuutlikke ja uuenduslikke tooteid ja teenuseid automaatika, tehnilise varustuse ja energiahalduse alal.
Ettevõttes töötab ligi sada oma ala spetsialisti.
Kogu Eestit kattev müügivõrk kindlustab klientidele kiire ja kvaliteetse teeninduse. W.EG.-l on müügiesindused Tallinnas, Tartus, Pärnus ja Jõhvis. Tänu Elektrilevi OÜ poolt korraldatud hanke võidule ollakse valmis oma kliente täiendavalt teenindama järgmistes Eesti linnades: Paide, Rapla, Võru, Rakvere, Viljandi, Saaremaa ning Hiiumaa. W.EG.-i logistika alus on Tallinna keskladu, mille valikus on rohkem kui 6 000 toodet. W.EG.-i sortimendis olevad tooted vastavad Euroopa Liidus kehtestatud normidele ja nõuetele. Keskkonnakaitse normide ja utiliseerimisnõuete täitmiseks tehakse koostööd MTÜ- ga Eesti Pakendiringlus. W.EG.-i teenindus põhineb kindlatel ja usaldusväärsetel tarnetel. W.EG. on Bureau Veritase poolt sertifitseeritud ISO 9001 ja ISO 14001 standardite järgi.
Holistiline veterinaarmeditsiin

Definitsioon

Paljud loomaravitsejad kasutavad erinevaid termineid kirjeldamaks sõna holistiline tähendust. Sünonüümidena kasutatakse ka mõisteid alternatiivne, täiendav ja integreeriv veterinaarmeditsiin. Holistiline veterinaar on loomaravitseja, kes oma töös kasutab nii traditsioonilisi kui ka alternatiivseid ravivõimalusi. Holistiline loomaravitseja huvitub lisaks haigusloole ka geneetikast, toitumisest, keskkonnast, peresuhetest, stressitasemest ja teistest faktoritest.

Filosoofia

Ameerika Holistiline Veterinaarmeditsiini Ühing (AHVMA) ütleb, et holistiline meditsiin on humaanne. Holistilises meditsiinis edendatavad tehnikad on minimaalselt invasiivsed ja rõhuvad patsiendi heaolule, elustiilile ja stressi maandamisele. Holistiline mõtteviis keskendub armastusele, empaatiale ja austusele. Patsiendi tundlikkuse tõttu vähendatakse vereanalüüside, röntgeni ja sarnaste diagnostiliste tehnikate kasutamist ravi määramisel. Peaaegu kõiki inimeste alternatiivmeditsiini ja -teraapia vorme kasutatakse ka holistilises veterinaarmeditsiinis.

Veterinaarne akupunktuur

Akupunktuuri kasutatakse loomadel tavaliselt mittenakkava põletiku, halvatuse või valu ravimiseks.Väikeloomadel on akupunktuuri kasutatud, et ravida liigesepõletikku, puusaliigese düsplaasiat, kasside astmat, kõhulahtisust ja teatud sigimisprobleeme. Suurloomade puhul on akupunktuuri kasutatud allergilise dermatiiti, näonärvide paralüüsi, hingamisprobleemide, akuutse kõhuvalu ja sigimisprobleeme ravimiseks. Akupunktuur on kasutusel ka loomade võidujooksudel ja näitustel.

Veterinaarne homöopaatia

Rahvusvaheliselt esindab ja toetab homöopaatiat veterinaarmeditsiinis Rahvusvaheline Veterinaarhomöopaatide Ühing (IAVH).Homöopaatia kasutamist veterinaarmeditsiinis peetakse vastuoluliseks, sest vähesed olemasolevad uuringud ei vasta kõrgele teaduslikule standardile, et kinnitada homöopaatilise ravi tõhusust. Uuringud on näidanud, et loomadele platseebo andmine võib suurendada loomaomanike usku ravi efektiivsusesse, kui tegelikkuses mõju puudub.

Veterinaarne kiropraktika

Veterinaarset kiropraktikat tuntakse ka kui manuaalteraapiat. Suurloomadel kiropraktilise ravi kasutamine ulatub kahekümnenda sajandi algusesse. Seda ravimismeetodit kasutavad kiropraktikud enamasti hobustel, võidujooksudel osalevatel inglise hurtadel ja muudel lemmikloomadel. Kiropraktikaga kaasneb teatud risk, sest isegi oskuslik tegevus võib kaasa tuua vigastusi.
Enne ravi alustamist kontrollib kiropraktik looma kõnnakut, kehahoiakut ning selgroolülide ja jäsemete asetust. Kiropraktik võib anda ka neuroloogilisi hinnanguid. Lisaks selgroo manipulatsioonile võidakse teha korrigeerivaid protseduure ka jäsemete liigestele ja kraniaalsetele õmblustele.
Fokker 70

Projekteerimis-ja arendusetapp

Lennukiehitusfirma Fokker hakkas lennukit arendama novembris 1992, eesmärgiga asendada vananenud Fokker F28 suurema, kaasaegsema ja kütusesäästlikuma lennuki vastu. Esimene lennuk anti tellijale Ford Motor Company üle 1994. aastal, viimane F.70 tuli ellingult aastal 1997 kui Fokkeri firma oli pankrotti läinud. Kokku valmis 47 F.70-et.

Operaatorid

Seisuga november 2009 oli kasutusel 43 lennukit:
Austrian Arrows (9), KLM Cityhopper (26), Carpatair (3), Vietnam Airlines (2),Hollandi valitsus (1), Casa Air Service (1), Ford Motor Company (2), Kenya (1), Sempati Air ja Silkair (2)
Nikola Madzirov

Nikola Madzirov (sündinud 27. mail 1973) on makedoonia luuletaja, esseist ja luuletõlkija.
Madžirovi luulet on tõlgitud enam kui kolmekümnesse keelde.

Eluloolist

Sündinud Strumicas, Makedoonias pagulasperekonnas, kes oli sinna liikunud XX sajandi alguses Balkani sõdade eest. Alustas kirjutamist 1999. aastal ja võitis esimese luulekoguga debüüdipreemia "Studentski zbor". Ka hilisemad luuleraamatud on võitnud nimekaid auhindu, sh Miladinov-Brothers Prize ja Hubert Burda fondi kirjanduspreemia. Osalenud erinevates kirjanike residentuuri programmides: International Writing Program Iowa Ülikoolis, LiteraturRaum Berliinis, KulturKontakt Viinis, Literatur Haus NÖ Kremsis, Villa Waldberta Münchenis. Töötab luuletoimetajana Makedoonia e-ajakirjas "Blesok" ja on rahvusvahelise luuleveebi lyrikline.org Makedoonia-poolne korraldaja. Elab Makedoonias.
Meelis Piller

Meelis Piller (sündinud 25. augustil 1969) on eesti filmirežissöör.
Piller lõpetas 1987 Tallinna 46. Keskkooli kunstiklassi. 1987–1993 õppis Tallinna Pedagoogikaülikoolis kunstiõpetuse ja joonestamise erialal, lisaerialana näitejuhtimine. 1991–1992 õppis ka Pedagoogikaülikooli Tervisekeskuse juures Sibeliuse Akadeemia muusikateraapia ja üldpsühholoogia kursustel. 
1991. aastal loodud filmis "Noorelt õpitud" mängis ta bändipoissi.
Ta on teinud filmi Arnold Keyserlingist.
Houston

Kliima

Houstonis valitseb niiske lähistroopiline kliima.
Kõige kõrgem temperatuur +42,2 °C mõõdeti 4. septembril 2000. Augustis on mõõdetud +41,1 °C. Kõige madalamad maksimumtemperatuurid on mõõdetud detsembris (+28,9 °C) ja jaanuaris (+29,4 °C). Kõige madalam temperatuur -15 °C mõõdeti 23. jaanuaril 1940. Detsembris on mõõdetud -12,8 °C. Kõige kõrgemad miinimumtemperatuurid on juulis ja augustis (+17,8 °C).
Aastas sajab keskmiselt 1371 mm. Kõige märjemad kuud on juuni (174 mm) ja september (143 mm). Kõige kuivemad kuud on veebruar (77 mm) ja märts (81 mm). Kõige rohkem sajupäevi on jaanuaris (10,0) ja augustis (9,5), kõige vähem oktoobris (6,7) ja aprillis (6,8).
Aastas paistab päike keskmiselt 2578 tundi. Kõige päikesepaistelisemad kuud on juuli (295 tundi) ja juuni (282 tundi), kõige vähem päikest paistab jaanuaris (143 tundi) ja detsembris (149 tundi).

Ajalugu

Houston asutati 30. augustil 1836 ja sai linnaõigused 5. juunil 1837. Ta nimetati Samuel Houstoni järgi, kes oli Texase president ja San Jacinto lahingu kangelane. 1837–1839 oli Houston Texase pealinn (seejärel sai selleks ja on tänapäevani Austin).
19. septembril 2009 avas Eesti välisminister Urmas Paet Houstonis Eesti aukonsulaadi. Eesti aukonsuliks sai Floyd Richard Drake.

Rahvastik

2009. aastal elas Houstonis 2 257 926 inimest.
Linnas elab suuruselt neljas hispaaniakeelne (New Yorgi, Los Angelese ja Chicago järel) ja kolmas mehhiko päritolu elanikkond (Los Angelese ja Chicago järel). Hinnanguliselt elab Houstoni piirkonnas 400 000 illegaalset immigranti.
Suure hulga illegaalsete immigrantide tõttu on Houstonis suur kuritegevus. Oma suuruse ja asukoha tõttu on Houston USA narkokaubanduse üks sõlmpunkte.
2016. aastal hinnati Houstoni elanike arvuks 2 303 482 inimest, mis on 9.68% kasv 2010. aasta rahvaloenduse tulemusest. Linnastus elas 6 772 470 inimest, mis on 2010. aastaga võrreldes 14.39%ne kasv.
Kuna Houston kasvab kiirelt, samas kui Chicago, mis tänapäeval on ligikaudu 2 700 000 elanikuga USA suuruselt kolmas linn, ei kasva peaaegu üldse (2010–2016 kasvas elanike arv linnas 0,35% ja linnastus 0,55%), arvatakse, et lähitulevikus vahetab Houston Chicago välja USA kolmanda linnana.

Majandus

2008. aastal oli Houstoni SKP 297 miljardit dollarit, millega oli linn maailmas 19. ja USA-s kümnendal kohal.
Houstoni majandus põhineb suuresti nafta- ja gaasitööstusel. Taastuvatest energiaressurssidest arendatakse enam tuule- ja päikeseenergiat. Houstoni lähedal Mehhiko lahes on 45 km² suurune tuulepark, mis toodab elektrit 40 000 kodule.
Houston on naftakeemiatööstuse keskus ja seal asub Lyndon B. Johnsoni Kosmosekeskus.
Töötus oli 2008. aasta aprilli seisuga 3,8%.
Kohtla-Järve Poolakate Selts

Kohtla-Järve Poolakate Selts on Eesti poolakate organisatsioon. Organisatsiooni kontor asub Kohtla-Järvel aadressil Ahtme maantee 51. Organisatsiooni juhatuse esimees on Viktor Kolesen.
Organisatsioon asutati 14. augustil 1997.
Organisatsiooni juures tegutseb laste tantsukollektiiv Raduga.
Elerin Velling

Elerin Velling (sündinud 7. veebruaril 1985) on eesti laulja. Ta on ansambli Mantra Gora solist koos Marilyn Jurmaniga. Samuti laulab ta ansamblis Sädelev Kass.
2007–2009 oli ta mitme tudengifilmi kunstnik.
Ta lõpetas 2009. aastal Eesti Kunstiakadeemia stsenograafia erialal.
Viljandi noortevangla

Viljandi noortevangla oli alaealiste kinnipidamisasutus (vangla) Viljandi maakonnas Viljandis Tallinna tänaval.
1. juulil 1954 alustas tegevust Viljandi kasvatusliku töö koloonia (ka Viljandi noortekoloonia). Koloonias viibisid alaealised, keda oli karistatud kohtuotsusega. 1992 nimetati koloonia ümber Viljandi noortevanglaks. Noortevangla suleti 1. mail 2008.
David Torosjan

Nõukogude Liidu meistrivõistlustel

Ta oli Nõukogude Liidu meister kukk-kaalus (kuni 54 kg) 1973. aastal.

Kaasaegsetel olümpiamängudel

Ta sai kärbeskaalus (kuni 51 kg) 1976. aasta Montréali olümpiamängude poksivõistlustel pronksmedali, kaotades poolfinaalis hilisemale hõbemedalivõitjale Ramón Duvalónile (Kuuba) ja jäädes edasisest medaliheitlusest välja.

Maailmameistrivõistlustel

Ta sai kukk-kaalus (kuni 54 kg) 1. maailmameistrivõistlustel (Havanna, 1974) pronksmedali, kaotades poolfinaalis hilisemale hõbemedalivõitjale Jorge Luis Romerole (Kuuba) ja jäädes edasisest medaliheitlusest välja.

Poksitreenerina

Pärast sportlaskarjääri lõpetamist töötas ta poksitreenerina Armeenia NSV-s ja alates 1991. aastast Ameerika Ühendriikides. Tema tuntumaid õpilasi on Vanes Martirosjan.
Tartumaa Muuseum

Tartumaa Muuseum (varem Elva Koduloomuuseum ja Elva Rajoonidevaheline Koduloomuuseum) oli Tartumaal Elva linnas tegutsev muuseum, mis loodi 1959. aastal.
Muuseumi postiaadress oli Elva, Pikk tänav 2. Sel oli kaks filiaali: Vanemuise näitleja Leopold Hanseni Majamuuseum aadressil Vaikne 10, ja kunstnik Eduard Kutsari Majamuuseum aadressil Kärneri 4. Filiaalid asusid majades, mille Hansen ja Kutsar muuseumile annetasid. Muuseumi viimane juht oli Kadri Kivari, peavarahoidja Indrek Merimaa.
Põhimääruse kohaselt oli muuseumi põhiülesanne "Tartumaa kui ühe Eesti ajaloolis-kultuurilise piirkonna ajaloo, kultuuri- ja loodusloo väärtustamine ühiskonnas, ühiskonna hüvanguks ja ühiskonda kaasates".

Katse anda muuseum üle Elva linnale

Muuseum kuulus kultuuriministeeriumi valitsemisalasse. Viimastel tegutsemisaastatel kaaluti muuseumi kolimist Alatskivi lossi, kuid see tekitas Elvas vastuseisu. 
2012. aastal otsustati anda muuseum üle Elva linnale. Läbirääkimised kultuuriministeeriumi ja Elva linna vahel jooksid siiski ummikusse. 
Ministeeriumi väitel esitas Elva linn nõudmisi, mis olid vastuolus riigivaraseadusega, samuti ei soovinud linn võtta üle Tartumaa Muuseumi seniseid töötajaid. 
Elva linnapea Toomas Järveoja sõnul kavatses linn müüa kaks filiaali ning saadud raha eest soojustada muuseumi peamaja. Küll aga ei soovinud linn aga võtta muuseumi üle seisukorras, kus see kultuuriministeeriumi hinnangul ei vasta nõuetele ning ähvardaks seega linna peatselt mitme ametkonna ettekirjutustega.

Muuseumi tegevuse lõpetamine

Ministeerium otsustas pärast läbirääkimiste nurjumist muuseumi sulgeda. Seda põhjendati ühelt poolt: "Elva rajoonidevahelisest koduloomuuseumist alguse saanud muuseumi eesmärgid, tegelik sisu ja võimalused ei ole omavahel vastavuses ning Tartumaa piirkondlikud eripärad ja vaatamisväärsused on palju vahetumalt juba mujal esile toodud. Tartus tegutseb arvukalt teemamuuseume ning lisaks Tartu linnamuuseum ja Eesti rahva muuseum, kes suudavad katta maakonna vajadused muuseumiteenuse järgi".
"Hoidlad on ülekuhjatud, kogude aktiivne täiendamine on peatunud ruumipuuduse tõttu. Hoiutingimused ei vasta temperatuuri ja niiskuse nõuetele, samas on küttekulud ebamõistlikult suured. Muuseumi personali on viimastel aastatel seoses majanduslangusega vähendatud ning on suuri probleeme kompetentsete töötajate leidmise ning tööl hoidmisega," kirjutas kultuuriministeerium muuseumi sulgemise eelnõu seletuskirjas.
Suurem osa muuseumikogust anti pärast tegevuse lõpetamist 31. jaanuaril 2013 üle Eesti Rahva Muuseumile, näitleja Leopold Hanseni eseme- ja arhiivkogu aga Tartu Linnamuuseumile. Muuseumi kolm kinnistut anti üle Riigi Kinnisvarale.
Vähikatk

Vähikatk on vesihallikulaadsete seltsi kuuluva vähikatkuseene (Aphanomyces astaci) põhjustatud jõevähkide haigus.
Vähikatku nakatunud vähid surevad haigusesse mõne nädala jooksul. Eksperimentaalselt on tõestatud, et ka Austraalia, Uus-Guinea ja Jaapani mageveevähid olid tundlikud vähikatkuseene suhtes.
Eestisse jõudis vähikatk 1896. aastal ja pärast seda on seal olnud mitmeid suuri puhanguid.
Nurme tänav (Viljandi)

Nurme tänav on tänav Viljandis.
Tänav on ida-läänesuunaline, see saab alguse Tallinna tänavalt, ristub Looga ja Leola tänavaga ning lõppeb Veere tänaval.
Tänava pikkus on 392 m.
Dodge Durango

Dodge Durango on Dodge'i maastur.
2014. aastal kutsuti see ja selle sõsarmudel Jeep Grand Cherokee parandusse pidurivõimendi rooste tõttu. Neid kutsuti 870 000 tükki.
Pythagoras

Pythagoras (Πυθαγόρας; umbes 580 eKr – 500 eKr) oli vanakreeka filosoof ja matemaatik, pütagoorlaste koolkonna rajaja, polühistor.
Diogenes Laertios ja Cicero kinnitavad, et Pythagoras leiutas esimesena sõna philosophia, et ennast filosoofiks nimetades eristuda muudest asjatundlikest ja auväärsetest inimestest, keda tavatseti  tarkadeks (sophoi) kutsuda.
Talle on omistatud Pythagorase teoreemi tõestamine, kuid peetakse tõenäoliseks, et selle teoreemi tõestas tegelikult mõni hilisem pütaagorlane. Teoreem ise – täisnurkse kolmnurga kaatetitele ehitatud ruutude pindalade summa võrdub hüpotenuusile ehitatud ruudu pindalaga – oli tuntud juba ammu enne teda babüloonia ja egiptuse matemaatikas .
Ta ema oli Pythais Samoselt ja isa Mnesarchos, foiniikia kaupmees Tüürosest.
Ta oli arvatavasti Pherekydese õpilane ja sai mõjutusi Anaximandroselt. Ta lahkus Samoselt, sest talle oli vastuvõetamatu türann Polykratese valitsus, ning reisis tõenäoliselt Egiptuses ja Babüloonias. Püsivamalt elas ta Lõuna-Itaalias Krotonis, kus rajas usulis-eetilise ühingu taolise kooli. Ta oli esimene idealistlik kreeka filosoof.
Ühing tegutses Lõuna-Itaalias ja Sitsiilias. Poliitikas pooldas see demokraatiavastast, aristokraatlikku suunda, kuid nõudis oma liikmeilt kommete ranget täitmist, askeesi ja varaühisust. Ühingusse olevat kuulunud ka naisi. Pütagoorlane Hipassos olevat esimesena jõudnud irratsionaalarvu ruutjuur 2-st avastamiseni, mis saanud aga talle oma sobimatuse tõttu kehtivate arusaamadega arvudest saatuslikuks.
Juba eluajal austati Pythagorast pooljumalana . Pärast surma tekkis tema kohta palju legende. Nii näiteks omistasid pütagoorlased kõik oma avastused matemaatika vallas koolkonna rajajale, Pythagorasele.
Oma koolkonna kaudu on Pythagoras avaldanud järelpõlvedele tugevat mõju. Koolkond püsis uuspütagoreismi kujul seni, kuni kristlus ülejäänud maailmavaated põlustas.
Pythagoras määras helide arvsuhteid monokordi abil.